უგო მიფსუდ ბონიჩი

უგო მიფსუდ ბონიჩი (დ. 8 ნოემბერი, 1932) — მალტის პოლიტიკოსი და მალტის მეხუთე პრეზიდენტი 1994 წლიდან 1999 წლამდე.

ადრეული ცხოვრება, განათლება და ოჯახი

უგო მიფსუდ ბონიჩი დაიბადა კოსპიკუაში, პროფესორ კარმელო მიფსუდ ბონიჩის და მისი მეუღლის, მარიას (ქალიშვილობის გვარი — როსი) ოჯახში. განათლება მიიღო მალტაში, სენტ ედვარდის კოლეჯში, ლიცეუმში და მალტის სამეფო უნივერსიტეტში. 1952 წელს დაამთავრა ხელოვნების ბაკალავრიატის კურსი, ხოლო 1955 წელს მიიღო სამართლის დოქტორის ხარისხი. იურისტის რანგში იგი საქმიანობდა მალტის ყველა სასამართლოში. 1959 წლის 3 მაისს დაქორწინდა ჯემმა ბიანკოზე (ქალიშვილობის გვარი — ბიანკო); წყვილს ჰყავს სამი შვილი: კარმელო, ანტონი და ჟან-პია.

პოლიტიკაში მოღვაწეობა

მან 1966 წელს ნაციონალისტური პარტიის ინტერესების დასაცავად მონაწილეობა მიიღო საერთო არჩევნებში. იგი არჩეულია მეორე საარჩევნო ოლქიდან, რომელიც მოიცავდა კოსპიკუას, ვიტორიოზას, სენგლეას, კალკარას და ფგურას. ყველა მომდევნო საერთო არჩევნებში, რომლებშიც მონაწილეობდა, იგი ხელახლა აირჩიეს. თხუთმეტი წლის განმავლობაში (1972–1987) იგი ნაციონალისტურ პარტიაში განათლების საკითხებში სპიკერის თანამდებობას იკავებდა. 1977 წელს იგი ასევე აირჩიეს პარტიის გენერალური და ადმინისტრაციული საბჭოების პრეზიდენტად.

კაბინეტის წევრი

1987 წელს ნაციონალისტური პარტია ხელისუფლებაში მოვიდა და ბონიჩი კაბინეტის წევრად, განათლების მინისტრის თანამდებობაზე დაინიშნა. მისი პორტფელი მოიცავდა განათლებას, გარემოს დაცვას, მაუწყებლობას, კულტურას, ახალგაზრდობას, მუზეუმებსა და სპორტს. 1990 წელს იგი გახდა განათლებისა და შინაგან საქმეთა მინისტრი. 1992 წლის არჩევნების შემდეგ მიფსუდ ბონიჩი დაინიშნა განათლებისა და ადამიანური რესურსების მინისტრად.

პარლამენტის წევრობის პერიოდში იგი აქტიურად იყო ჩართული მალტის კანონმდებლობის განახლებაში. იგი მრავალი სპეციალური კომიტეტის წევრი იყო, მათ შორის იმ კომიტეტისაც, რომელიც შეიქმნა საკონსტიტუციო ცვლილებების დასამუშავებლად და რომელმაც მალტა რესპუბლიკად გამოაცხადა. მინისტრის რანგში მან მნიშვნელოვანი კანონების შემუშავებაზე იმუშავა, მათ შორის განათლების აქტის, გარემოს დაცვის აქტის, ეროვნული არქივების აქტისა და შრომის უსაფრთხოებისა და ჯანმრთელობის ხელშეწყობის აქტის. მან მნიშვნელოვანი ძალისხმევა გასწია საჯარო სკოლებში სტანდარტების გაუმჯობესების მიზნით.

პრეზიდენტობა

მას მალტის პრეზიდენტის თანამდებობაზე ირჩევდნენ 1994 წლის 4 აპრილს. ზუსტად ხუთი წლის შემდეგ, იმავე დღეს დასრულდა მისი უფლებამოსილება. 1999 წელს მას პრეზიდენტის პოსტზე გიდო დე მარკო ჩაენაცვლა.

ნაშრომები

დოქტორი მიფსუდ ბონიჩი ნაყოფიერი მწერალია. მისი სტატიები გამოქვეყნდა სხვადასხვა გაზეთში; ზოგიერთი მათგანი ორ წიგნადაც გამოიცა: Il-Linja t-Tajba – L-Aħjar Artikli ta' Dottor Ugo Mifsud Bonnici და Biex il-Futur Reġa' Beda. ასევე, რამდენიმე წლის განმავლობაში იგი ლიტერატურული ჟურნალის Malta Letterarja რედაქტორი იყო.Profile, 2 

სქოლიო

კატეგორია:პრეზიდენტები
კატეგორია:მალტელი პოლიტიკოსები
კატეგორია:მალტელები საქმიანობის მიხედვით
კატეგორია:დაბადებული 1932
კატეგორია:დაბადებული 8 ნოემბერი